ศาลพิพากษา คนโกง “ม33 เรารักกัน”
ศาลพิพากษา คนโกง “ม33 เรารักกัน” ทั้งจำคุกและปรับเงิน

6 พ.ค. 2564

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า สำนักงานประกันสังคม กระทรวงแรงงาน เผยความคืบหน้าการดำเนินคดีผู้กระทำผิดเงื่อนไข โครงการ “ม.33เรารักกัน” จำนวน 7 ราย โดยประกาศชักชวนผ่าน Facebook รับแลกสิทธิโครงการ ม33เรารักกัน เป็นเงินสดแทนการซื้อขายสินค้าจริง ซึ่งถูกแจ้งข้อหาความผิดฐานฉ้อโกงตามประมวลกฎหมายอาญา มาตรา 341 มีโทษจำคุก ไม่เกินสามปี หรือปรับไม่เกินหกหมื่นบาท หรือทั้งจำทั้งปรับ และโทษทางอาญาอื่นๆ เบื้องต้นผู้ต้องหารับสารภาพ 3 ราย
เมื่อวันที่ 30 เมษายน 2564 ศาลแขวงพระนครเหนือพิพากษาลงโทษจำคุก 1 เดือน ปรับ 1,000 บาท ให้คืนเงิน 500 บาท ทั้ง 3 ราย โดยโทษจำคุกให้รอลงอาญาเป็นเวลา 2 ปี ส่วนผู้ต้องหาอีก 4 ราย อยู่ระหว่างดำเนินการตามกฎหมายต่อไป
กระทรวงแรงงาน จึงขอให้ร้านค้าที่เข้าร่วมโครงการและผู้ได้รับสิทธิอย่าทำผิดเงื่อนไขโครงการ หากร้านค้าทุจริตจะได้รับโทษทางอาญาจำคุกและปรับ ส่วนเจ้าของสิทธิที่นำสิทธิไปแลก ตามคำเชิญชวนของร้านค้า อาจเข้าข่ายร่วมกันกระทำความผิดฐาน “ฉ้อโกง” อีกด้วย